title: 2008/212/EZ: Odluka Vijeća od 18. veljače 2008. o načelima, prioritetima i uvjetima sadržanim u Pristupnom partnerstvu s bivšom jugoslavenskom republikom Makedonijom i stavljanju izvan snage Odluke 2006/57/EZ

text:
               11/Sv. 120

               HR

               Službeni list Europske unije

               173

         32008D0212

               L 080/32

               SLUŽBENI LIST EUROPSKE UNIJE

         ODLUKA VIJEĆA
   od 18. veljače 2008.
   o načelima, prioritetima i uvjetima sadržanim u Pristupnom partnerstvu s bivšom jugoslavenskom republikom Makedonijom i stavljanju izvan snage Odluke 2006/57/EZ
   (2008/212/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 533/2004 od 22. ožujka 2004. o uspostavljanju Europskih partnerstva u okviru procesa stabilizacije i pridruživanja (1), s izmjenama, a posebno njezin članak 2.,
   uzimajući u obzir prijedlog Komisije,
   budući da:

               (1)

               Europsko vijeće u Solunu od 19. i 20. lipnja 2003. podržalo je uvođenje partnerstava kao instrumenata za ostvarivanje europske perspektive zemalja zapadnog Balkana.

               (2)

               Uredbom (EZ) br. 533/2004 predviđeno je da Vijeće treba odlučiti o načelima, prioritetima i uvjetima koje trebaju sadržavati partnerstva, kao i sve naknadne prilagodbe. Navodi također da će se nastavno postupanje partnerstava osigurati preko mehanizama uspostavljenih na temelju procesa stabilizacije i pridruživanja, posebno putem godišnjih izvješća o napretku.

               (3)

               Europsko vijeće od 17. prosinca 2005. dodijelilo je bivšoj jugoslavenskoj republici Makedoniji status zemlje kandidatkinje. Stoga je dan prijedlog izmjene Uredbe 544/2004 kako bi se naziv partnerstva za ovu zemlju promijenio iz „Europsko partnerstvo” u „Pristupno partnerstvo”.

               (4)

               Vijeće je 30. siječnja 2006. usvojilo drugo Pristupno partnerstvo s bivšom jugoslavenskom republikom Makedonijom (2), prema prijedlogu Komisije iz studenoga 2005.

               (5)

               U dokumentu Komisije o strategiji proširenja i glavnim izazovima 2006. – 2007. naznačeno je da će se partnerstva ažurirati krajem 2007.

               (6)

               Vijeće je 17. srpnja 2006. donijelo Uredbu (EZ) br. 1085/2006 (3) o uspostavljanju Instrumenta pretpristupne pomoći (IPA) kojim se obnavlja okvir za financijsku pomoć zemljama u pretpristupnom procesu.

               (7)

               Stoga je primjereno usvojiti Pristupno partnerstvo kojim se ažurira trenutačno partnerstvo radi utvrđivanja obnovljenih prioriteta za daljnje djelovanje na temelju nalaza Izvješća o napretku bivše jugoslavenske republike Makedonije u pripremama za daljnju integraciju s Europskom unijom iz 2007.

               (8)

               Kako bi se pripremila za daljnju integraciju s Europskom unijom, nadležna tijela u bivšoj jugoslavenskoj republici Makedoniji trebala bi razviti plan s rasporedom i određenim mjerama za rješavanje prioriteta iz ovog Pristupnog partnerstva.

               (9)

               Odluku 2006/57/EZ stoga bi trebalo staviti izvan snage,

         ODLUČILO JE:
   Članak 1.
   Načela, prioriteti i uvjeti u Pristupnom partnerstvu s bivšom jugoslavenskom republikom Makedonijom utvrđeni su u Prilogu.
   Članak 2.
   Provedba Pristupnog partnerstva provjerava se mehanizmima utvrđenima na temelju procesa stabilizacije i pridruživanja, a posebno godišnjim izvješćima o napretku koje podnosi Komisija.
   Članak 3.
   Odluka 2006/57/EZ stavlja se izvan snage.
   Članak 4.
   Ova Odluka proizvodi pravne učinke trećeg dana od dana objave u Službenom listu Europske unije.

      Sastavljeno u Bruxellesu 18. veljače 2008.

            Za Vijeće

            Predsjednik

         D. RUPEL

      (1)  SL L 86, 24.3.2004., str. 1. Uredba kako je izmijenjena Uredbom (EZ) br. 269/2006 (SL L 47, 17.1.2006., str. 7.).

      (2)  Odluka Vijeća 2006/57/EZ od 30. siječnja 2006. o načelima, prioritetima i uvjetima sadržanim u Europskom partnerstvu s bivšom jugoslavenskom republikom Makedonijom i stavljanju izvan snage Odluke 2004/518/EZ (SL L 35, 7.2.2006., str. 57.).

      (3)  SL L 210, 31.7.2006., str. 82.
   PRILOG
   PRISTUPNO PARTNERSTVO ZA BIVŠU JUGOSLAVENSKU REPUBLIKU MAKEDONIJU 2007.
   1.   UVOD

   Europsko vijeće je podržalo uvođenje europskih partnerstava kao sredstva za ostvarenje europske perspektive za zemlje zapadnog Balkana. Predloženim Pristupnim partnerstvom se na temelju nalaza Izvješće Komisije o napretku bivše jugoslavenske republike Makedonije iz 2007. ažurira Europsko partnerstvo iz siječnja 2006. Njime se utvrđuju novi i preostali prioriteti djelovanja. Novi prioriteti su prilagođeni posebnim potrebama zemlje i fazi pripremljenosti i bit će ažurirani prema potrebi. Od bivše jugoslavenske republike Makedonije se očekuje da razvije plan koji uključuje raspored i posebne mjere namijenjene ispunjavanju prioriteta Pristupnog partnerstva. Partnerstvo također pruža smjernice za financijsku pomoć zemlji.
   2.   NAČELA

   Proces stabilizacije i pridruživanja ostaje okvir za europski smjer zemalja zapadnog Balkana, sve do njihovog budućeg pridruživanja. Prioriteti utvrđeni za bivšu jugoslavensku republiku Makedoniju odnose se na njenu sposobnost ispunjavanja kriterija koje je odredilo Europsko vijeće u Kopenhagenu 1993. i uvjeta određenih procesom stabilizacije i pridruživanja, posebno uvjeta koji su određeni u zaključcima Vijeća od 29. travnja 1997. te 21. i 22. lipnja 1999., u završnoj deklaraciji Zagrebačkog sastanka na vrhu od 24. studenoga 2000. i u Solunskoj agendi.
   3.   PRIORITETI

   Prioriteti navedeni u ovom Pristupnom partnerstvu odabrani su na temelju činjenice da je realno očekivati kako ih bivša jugoslavenska republika Makedonija može ispuniti ili ih značajno unaprijediti u sljedećih nekoliko godina. Izvršena je razlika između kratkoročnih prioriteta, za koje se očekuje da će se ostvariti u roku od jedne do dvije godine, i srednjoročnih prioriteta, za koje se očekuje da će se ostvariti u roku od tri do četiri godine. Prioriteti se odnose i na zakonodavstvo i njegovu provedbu.
   S obzirom na potrebu određivanja prioriteta, očito postoje i druge zadaće koje bivša jugoslavenska republika Makedonija treba dovršiti koje bi mogle postati prioriteti bilo kojeg budućeg partnerstva, također uzimajući u obzir budući napredak koji postigne bivša jugoslavenska republika Makedonija.
   Među kratkoročnim prioritetima ključni su utvrđeni i grupirani zajedno na početku popisa. Redoslijed ovih ključnih prioriteta ne podrazumijeva njihov redoslijed važnosti.
   3.1.   KRATKOROČNI PRIORITETI

      Ključni prioriteti

               —

               Osigurati ispravnu provedbu svih obveza preuzetih iz Sporazuma o stabilizaciji i pridruživanju.

               —

               Promicati konstruktivni i uključivi dijalog, posebno u područjima koja zahtijevaju konsenzus između svih političkih stranaka, u okviru demokratskih institucija.

               —

               Osigurati djelotvornu provedbu zakona o policiji.

               —

               Ostvariti trajne rezultate provedbe pravosudnih reformi i ojačati neovisnost i ukupne kapacitete pravosudnog sustava. Provesti reformu kaznenog progona i završiti imenovanje sudbenog vijeća.

               —

               Uspostaviti trajne rezultate provedbe antikorupcijskog zakonodavstva.

               —

               Osigurati da zapošljavanje i napredovanje državnih službenika ne bude predmet političkog uplitanja, dalje razvijati karijerni sustav temeljen na zaslugama i provoditi u potpunosti zakon o državnim službenicima.

               —

               Smanjiti prepreke otvaranju radnih mjesta i posebno se suočiti s nezaposlenosti mladih i dugotrajnom nezaposlenosti.

               —

               Poboljšati opće poslovno okruženje daljnjim unapređenjem vladavine prava, jačajući neovisnost regulatornih i nadzornih tijela, ubrzavajući pravne postupke i nastavkom registriranja prava vlasništva.

      Politički kriteriji

         Demokracija i vladavina prava

               —

               Nastaviti provedbu Ohridskog okvirnog sporazuma s ciljem, između ostalog, promicanja međuetničke izgradnje povjerenja.

      Parlament/Izbori

               —

               Osigurati da se svi budući izbori provode u skladu s izbornim zakonom.

               —

               Donijeti brze odluke o svim izbornim nepravilnostima i uvesti kazne koje će spriječiti daljnje takve slučajeve.

               —

               Poboljšati kapacitete parlamenta, posebno povećanjem njegovih resursa.

      Vlada

               —

               Jačati transparentnost i pouzdanost lokalne uprave. Posebno jačati unutarnju kontrolu i reviziju.

               —

               Uspostaviti zadovoljavajući standard naplate lokalnih poreza u cijeloj zemlji.

               —

               Razviti sposobnost općina za upravljanje zemljištem u državnom vlasništvu.

               —

               Osigurati da su broj i osposobljenost osoblja općina dostatni.

      Javna uprava

               —

               Uvesti karijerni sustav temeljen na zaslugama s ciljem izgradnje pouzdane, učinkovite i stručne javne uprave na središnjoj i lokalnoj razini.

               —

               Osigurati učinkovitu provedbu etičkog kodeksa za državne službenike.

               —

               Ojačati administrativnu sposobnost, posebno razvojem sposobnosti za strateško planiranje i razvoj politika kao i povećanjem osposobljavanja, i razviti opću strategiju osposobljavanja za državne službenike.

               —

               Učinkovito provoditi usvojene mjere kako bi se osigurala transparentnost u upravi, a posebno u postupcima donošenja odluka, i dalje promicati aktivno sudjelovanje civilnog društva.

               —

               Nastaviti provedbu reforme agencija za izvršavanje zakona.

               —

               Osigurati odgovarajući administrativne kapacitete za učinkovito programiranje i upravljanje sredstvima IPA-e.

      Pravosudni sustav

               —

               Dalje razvijati početno i kontinuirano osposobljavanje u akademiji za suce i tužitelje.

               —

               Dovršiti uspostavu novih sudskih struktura i dodijeliti odgovarajuće resurse kako bi se osiguralo da su u potpunosti operativni i povećalo njihovu učinkovitost.

               —

               Osigurati ispravno i potpuno izvršenje sudskih odluka.

      Politika borbe protiv korupcije

               —

               Osigurati odgovarajuće nastavno postupanje za preporuke Državnog povjerenstva za borbu protiv korupcije i Državnog ureda za reviziju.

               —

               U potpunosti provoditi preporuke Skupine država protiv korupcije (GRECO).

               —

               Ojačati administrativne kapacitete potrebne za provedbu usvojenih propisa o financiranju političkih stranaka i izbornih kampanja. Odrediti učinkovite sankcije u slučaju kršenja.

               —

               Pratiti provedene analize diskrecijskih prava određenih javnih službenika.

               —

               Osigurati punu provedbu zakona o javnom pristupu informacijama.

               —

               Dalje jačati suradnju među institucijama.

         Ljudska prava i zaštita manjina

               —

               U potpunosti se pridržavati Europske konvencije o ljudskim pravima, preporuka Povjerenstva za sprečavanje mučenja kao i Okvirne konvencije za zaštitu nacionalnih manjina.

               —

               U potpunosti provoditi propise o etici, unutarnjoj kontroli, standardima stručnih i ljudskih prava u agencijama za izvršavanje zakona, pravosuđu i zatvorskoj upravi, uključujući i redovnim osposobljavanjem.

               —

               Osigurati dostatna sredstva za povećanje standarda zatvorskih uvjeta.

               —

               Uspostaviti učinkovite mehanizme za utvrđivanje, kazneni progon i kažnjavanje svih oblika diskriminacije državnih i nedržavnih tijela prema pojedincima ili skupinama.

               —

               Dalje poboljšati zaštitu prava žena i djece.

               —

               Ažurirati i provoditi strategiju pravedne zastupljenosti manjinskih zajednica, posebno osiguravanjem odgovarajućih sredstava i određivanjem učinkovitih sankcija zbog propusta u ispunjavanju ciljeva.

               —

               Promicati pristup obrazovanju, pravosuđu i socijalnoj skrbi za pripadnike manjinskih skupina.

         Regionalna suradnja i međunarodne obveze

               —

               Nastaviti u potpunosti surađivati s MKSJ-om i, s obzirom na mogući povratak spisa iz MKSJ -a, ispuniti sve potrebne preduvjete za to.

               —

               Nastaviti promicati prijelaz iz Pakta o stabilnosti prema regionalnijem okviru suradnje i učinkovitoj provedbi Srednjoeuropskog ugovora o slobodnoj trgovini (CEFTA).

               —

               Osigurati dobrosusjedske odnose, posebno jačanjem napora s konstruktivnim pristupom pronalaska dogovornog i uzajamno prihvatljivog rješenja problema oko naziva s Grčkom, u okviru Rezolucija Vijeća sigurnosti UN-a 817/93 i 845/93 i izbjegavati djelovanje koje bi moglo negativno utjecati na njih.

               —

               Poticati suradnju sa susjednim zemljama i osigurati učinkovitu provedbu, posebno prekogranične suradnje, borbe protiv organiziranog kriminala, trgovine ljudima i krijumčarenja, pravosudne suradnje, upravljanja granicama, ponovnog prihvata i zaštite okoliša.

      Gospodarski kriteriji

               —

               Nastaviti s registracijom zemljišta i nekretnina i jačati katastar radi povećanja pravne sigurnosti gospodarskih subjekata i poboljšati funkcioniranje mehanizama tržišnog gospodarstva.

               —

               Poboljšati učinkovitost javnih službi, posebno osiguranjem dodatnih sredstava za osposobljavanje i za nadogradnju postojeće infrastrukture.

      Sposobnost preuzimanja obveza iz članstva

      Poglavlje 1.: Sloboda kretanja roba

               —

               Donijeti i provoditi horizontalno okvirno zakonodavstvo za dovršetak potrebne infrastrukture i osigurati razdvajanje zadaća između različitih funkcija (regulacija, normizacija, akreditacija, mjeriteljstvo, ocjena sukladnosti i nadzor nad tržištem) za postupke ocjene sukladnosti.

               —

               Izraditi nacrt sveobuhvatne strategije s ključnim točkama za provedbu pravne stečevine za relevantne horizontalne organizacije (normizacija, akreditacija, mjeriteljstvo i nadzor nad tržištem), zajedno s ciljanim datumima i jasnim dužnostima za uvođenje i učinkovito provođenje zakonskih mjera i jačanje administrativnih kapaciteta u različitim sektorima.

               —

               Izraditi akcijski plan za usklađivanje s člancima od 28. do 30. Ugovora o EZ-u s ključnim točkama za unutarnji analitički pregled domaćeg zakonodavstva i administrativnih praksi, za uvođenje klauzula o uzajamnom priznavanju i potrebnih naknadnih izmjena.

               —

               Ubrzati usvajanje europskih normi i pojačati napore prema punopravnom članstvu u europskim organizacijama za normizaciju.

      Poglavlje 3.: Pravo poslovnog nastana i sloboda pružanja usluga

               —

               Ukloniti preostale zapreke za poslovni nastan i pružanje prekograničnih usluga s kojima se suočavaju fizičke ili pravne osobe iz EU-a.

               —

               Uvesti u zakonodavstvo razliku između pružanja usluga putem stalnog nastana i pružanja usluga na privremenoj osnovi.

      Poglavlje 4.: Sloboda kretanja kapitala

               —

               Dalje jačati okvir borbe protiv pranja novca, posebno podizanjem svijesti među izvještajnim institucijama i uspostavom vjerodostojnih rezultata izvršavanja provedbe propisa nadležnih institucija. Jačati kapacitete i dijeliti obavještajne informacije među institucijama.

               —

               Ostvariti napredak u uklanjanju preostalih ograničenja na kretanje kapitala.

      Poglavlje 5.: Javna nabava

               —

               Ojačati Povjerenstvo za pritužbe u svrhu osiguravanja sustava učinkovitih pravnih lijekova.

      Poglavlje 6.: Pravo trgovačkih društava

               —

               Razviti učinkovite i neovisne sustave osiguranja kvalitete i javnog nadzora za ovlaštene revizore i revizorska društva. Ojačati relevantnu administrativnu sposobnost.

      Poglavlje 7.: Pravo intelektualnog vlasništva

               —

               Pripremiti nacionalnu strategiju i akcijski plan za jačanje potrebne sposobnosti za provedbu pravne stečevine u svakom području obuhvaćenom ovim poglavljem, s posebnim naglaskom na potrebu pružanja specijaliziranog osposobljavanja za tijela za izvršavanje zakona, sudaca, tužitelja i carinika.

               —

               Razvijati kampanje podizanja svijesti i poboljšati suradnju među tijelima za izvršavanje zakona i među svim relevantnim dionicima.

      Poglavlje 8.: Politika tržišnog natjecanja

               —

               Ostvariti trajne rezultate provedbe propisa u području tržišnog natjecanja i usredotočiti se na ozbiljno kršenje prava o tržišnom natjecanju.

               —

               Uspostaviti učinkovitu kontrolu ex-ante državnih potpora.

               —

               Ojačati administrativnu sposobnost Komisije za zaštitu tržišnog natjecanja i osigurati odgovarajući proračun i osoblje.

               —

               Potpuno osigurati transparentnu i nediskriminirajuću primjenu prava tržišnog natjecanja.

      Poglavlje 9.: Financijske usluge

               —

               Jačati zakonodavstvo i nadzorni okvir, uključujući provedbu, za financijski sektor, posebno za sektor osiguranja i tržišta vrijednosnih papira.

               —

               Osigurati da neovisno nadzorno tijelo za sektor osiguranja postane operativno i ispravno popunjeno osobljem.

      Poglavlje 10.: Informacijsko društvo i mediji

               —

               Zaustaviti kršenje Sporazuma o stabilizaciji i pridruživanju poduzimajući sve potrebne mjere za ispunjavanje obveza liberalizacije sektora elektroničkih komunikacija, uključujući donošenjem svog potrebnog sekundarnog zakonodavstva i daljnjim jačanjem regulatornih tijela.

               —

               Provesti konkurentne zaštitne mjere za subjekte sa značajnom tržišnom snagom.

               —

               Pojačati neovisnost i administrativne kapacitete regulatornih tijela za elektroničke komunikacije i medije.

               —

               Osigurati stabilan i održiv izvor financiranja za javnih radijskog i televizijskog nakladnika i vijeća za emitiranje.

      Poglavlje 11.: Poljoprivreda i ruralni razvoj

               —

               Ubrzati registraciju poljoprivrednog zemljišta u katastru nekretnina.

               —

               Osigurati prikupljanje i obradu čvrstih i pouzdanih poljoprivrednih podataka.

               —

               Nastaviti pripreme za uspostavu učinkovitih i financijski čvrstih tijela za upravljanje i kontrolu poljoprivrednih sredstava u skladu sa zahtjevima EU-a i međunarodnim revizijskim standardima.

      Poglavlje 12.: Sigurnost hrane, veterinarska i fitosanitarna politika

               —

               Nastaviti usklađivanje zakonodavstva s veterinarskom i fitosanitarnom pravnom stečevinom, usredotočujući se na okvirne zakonodavstvo u skladu s pravnom stečevinom.

               —

               Nastaviti jačati kapacitete veterinarske službe i na državnoj i na lokalnoj razini s ciljem uspostave sustava kontrole kompatibilnog s EU-om, posebno za kontrolu uvoza.

               —

               Osigurati operativni karakter sustava za identifikaciju goveda i registracije njihovog kretanja i pokrenuti sustav identifikacije svinja, ovaca i koza.

               —

               Dalje usklađivati sustave kontrole bolesti i zdravlja životinja sa zakonskim i institucionalnim zahtjevima EU-a i planovima pripravnosti za prijavljivanje bolesti.

               —

               Procijeniti usklađenost poljoprivredno-prehrambenih objekata sa zahtjevima EU-a koji će poslužiti kao osnova za budući plan nadogradnje tih objekata.

      Poglavlje 14.: Prometna politika

               —

               Nastaviti provoditi Memorandum o razumijevanju o razvoju osnovne regionalne prometne mreže Jugoistočne Europe (SEE) i ojačati suradnju s Prometnim opservatorijem jugoistočne Europe.

               —

               Nastaviti usklađivanje s pravnom stečevinom o cestovnom prometu, posebno o prijevozu opasnih tvari, pristupu tržištu, socijalnim uvjetima, provedbi digitalne tahografije i o poboljšanju cestovne sigurnosti.

               —

               U željezničkom sektoru osnovati regulatorno tijelo neovisno od infrastrukturnog upravitelja i željezničkih poduzeća, osnovati sigurnosno tijelo odgovorno za izdavanje sigurnosnih certifikata i uskladiti zakonodavstvo s propisima EU-a o prijevozu opasnih tvari željeznicom. Osigurati financijsku stabilnost nadoknađivanjem obveza za pružanje javnih usluga u putničkom prometu i smanjenjem dugova.

               —

               Provoditi obveze preuzete iz prve prijelazne faze Sporazuma o europskom zajedničkom zračnom prostoru, uključujući provedbu relevantnog zakonodavstva o zrakoplovstva.

               —

               Jačati administrativne kapacitete tijela civilnog zrakoplovstva.

      Poglavlje 15.: Energija

               —

               Nastaviti usklađivati zakonodavstvo o unutarnjem tržištu električne energije i plina, energetskoj učinkovitosti i obnovljivim izvorima energije s pravnom stečevinom radi postupnog otvaranja energetskog tržišta konkurenciji.

               —

               Nastaviti jačati neovisnost regulatorne komisije za energetiku.

               —

               Ispuniti obveze koje proizlaze iz Ugovora o energetskoj zajednici s obzirom na punu provedbu pravne stečevine o unutarnjem tržištu plina i električne energije i na prekogranične razmjene električne energije.

               —

               Povećati administrativne kapacitete u svim energetskim sektorima, uključujući u energetskoj agenciji u području energetske učinkovitosti i obnovljivih izvora energije.

               —

               Izgraditi prikladno skladište za radioaktivne materijale.

               —

               Osigurati ispravno i neovisno funkcioniranje uprave za sigurnost zračenja.

      Poglavlje 16.: Oporezivanje

               —

               Povećati administrativne kapacitete za provedbu poreznog zakonodavstva i za borbu protiv utaje poreza.

               —

               Hitno poduzeti strukturne mjere radi reforme politike kontrole i poboljšanja kapaciteta kontrole.

               —

               Razvijati sustav revizijske strategije i odgovarajući IT sustav.

               —

               Preuzeti načela iz pravila postupanja pri oporezivanju poduzeća i osigurati da su nove porezne mjere u skladu s tim pravilima.

      Poglavlje 18.: Statistika

               —

               Jačati kapacitete Državnog zavoda za statistiku u svrhu osiguranja pravovremene provedbe sljedećeg popisa stanovništva i omogućavanja kontinuiranog razvoja nacionalnih računa i njihove temeljne statistike; posebno rješavanja preostalih praznina u prikupljanju i obradi poljoprivredne statistike i poslovne statistike u skladu sa standardima EU-a i metodologijom i povećanjem izvješćivanja o statističkim podacima Eurostatu.

               —

               Dovršiti osnivanje statističkog poslovnog registra i registra poljoprivrednih gospodarstava, uključujući uobičajene postupke kako bi se osiguralo da registri sadrže ažurirane informacije.

      Poglavlje 19.: Zapošljavanje i socijalna politika

               —

               Nastaviti prijenos pravne stečevine i jačati povezane administrativne i provedbene strukture, uključujući inspekciju rada.

               —

               Osigurati administrativne kapacitete za provedbu politike socijalne uključenosti i socijalne zaštite.

               —

               Osigurati funkcionalan i reprezentativan socijalni dijalog.

               —

               Poduzeti dodatne napore za poboljšanje položaja osoba s invaliditetom.

      Poglavlje 20.: Poduzetništvo i industrijska politika

               —

               Utvrditi i provoditi industrijsku strategiju koja potiče rast i inovacije.

               —

               Uvesti sustavnu procjenu utjecaja novih propisa na poduzeća.

               —

               Ojačati resurse odjela malih i srednjih poduzeća i agencije za mala i srednja poduzeća te osigurati provedbu strategije za mala i srednja poduzeća i akcijskog plana i Europske povelje o malim poduzećima.

               —

               Nastaviti rad na regulatornom pojednostavljenju, „regulatornoj giljotini” i smanjenju birokratskih prepreka za poslovanje, uvesti procjene regulatornog utjecaja.

      Poglavlje 22.: Regionalna politika i koordinacija strukturnih instrumenata

               —

               Pojačati uspostavu institucionalnih struktura i ojačati administrativne kapacitete u području programiranja, pripreme projekata, praćenja, evaluacije i financijskog upravljanja i kontrole, posebno na razini resornih ministarstava, za provedbu pretpristupnih programa EU-a kao pripreme za provedbu kohezijske politike Zajednice.

               —

               Dovršiti nacionalnu regionalnu razvojnu strategiju.

      Poglavlje 23.: Pravosuđe i temeljna prava

               —

               Provoditi nacionalni zakon o zaštiti osobnih podataka. Potpisati i ratificirati dodatni protokol uz Konvenciju Vijeća Europe za zaštitu osoba u vezi s automatiziranom obradom osobnih podataka u vezi nadzornih tijela i prekograničnog protoka podataka.

               —

                  Vidjeti druge prioritete u odjeljku o političkim kriterijima.

      Poglavlje 24.: Pravda, sloboda i sigurnost

               —

               Nastaviti provedbu akcijskog plana integriranog graničnog upravljanja, razviti glavne baze podataka za upravljanje granicom i osigurati da su povezani, nadograditi opremu za analizu dokumenata i nadzor granica, osigurati učinkovitu provedbu zahtjeva za dostavu kvalitetnih putnih i osobnih isprava i osigurati daljnje osposobljavanje za osoblje.

               —

               Osigurati adekvatno financiranje i osposobljavanje za provedbu reforme policije, jačati koordinaciju i suradnju među policijskim tijelima te među policijom i drugim tijelima za izvršavanje zakona i ojačati suradnju između kriminalističke policije i državnih odvjetnika.

               —

               Razviti i provoditi sveobuhvatnu strategiju ljudskih resursa i osposobljavanja za policiju i unaprijediti njihovu opremu.

               —

               Dalje pojačati borbu protiv organiziranog kriminala, posebno što boljim korištenjem posebnih istražnih mjera i pravovremenim izdavanjem i praćenjem međunarodnih tjeralica (uključujući za računalni kriminal, s posebnim naglaskom na dječju pornografiju), i stvoriti integrirani obavještajni sustav za međuagencijsko korištenje u borbi protiv organiziranog kriminala, uključujući trgovinu ljudima, oružjem i drogom.

               —

               Pojačati napore za provedbu nacionalnog akcijskog plana za borbu protiv trgovine ljudima i sposobnost za istragu računalnog kriminala.

               —

               Provesti Sporazum između EZ-a i bivše jugoslavenske republike Makedonije o ponovnom prihvatu i pregovarati o ponovnom prihvatu sa zemljama porijekla migranata u tranzitu.

               —

               Pojačati postupak uvođenja pravnih instrumenata koji jamče prava osoba kojima je potrebna (međunarodna) zaštita.

               —

               Osigurati usklađenost zakona o azilu i strancima s relevantnom pravnom stečevinom.

      Poglavlje 25.: Znanost i istraživanje

               —

               Jačati sposobnost za istraživanje i tehnološki razvoj kako bi se osiguralo uspješno sudjelovanje u okvirnim programima Zajednice.

               —

               Pokrenuti razvitak integrirane istraživačke politike i poduzeti mjere za uključivanje u Europsko istraživačko područje.

      Poglavlje 26.: Obrazovanje i kultura

               —

               Dovršiti zakonski i administrativni okvir za upravljanje Programom za cjeloživotno učenje i programom Mladi na djelu i jačati tijela za provedbu.

      Poglavlje 27.: Okoliš

               —

               Nastaviti usklađivanje zakonodavstva s pravnom stečevinom, posebno u područjima kvalitete zraka, gospodarenja otpadom i kvalitete vode, i značajno poboljšati provedbu zakonodavstva i praćenja stanja okoliša.

               —

               Jačati inspektorat zaštite okoliša i druga izvršna tijela, uspostaviti vjerodostojne rezultate provedbe donesenih odluka i osigurati da se kazne i druge sankcije učinkovito primjenjuju i imaju odvraćajući učinak.

               —

               Jačati administrativne kapacitete na nacionalnoj i lokalnoj razini i unaprijediti koordinaciju među administrativnim tijelima nadležnim za pitanja zaštite okoliša.

               —

               Pripremiti strateške planove, uključujući financijske strategije, i pripremiti nacionalnu strategiju gospodarenja otpadom i plana gospodarenja otpadom.

               —

               Razviti strategiju ulaganja u zaštitu okoliša na temelju procjena troškova usklađivanja.

               —

               Uključiti zahtjeve u pogledu zaštite okoliša u druge sektorske politike, posebno razvojem procjena utjecaja na okoliš.

               —

               Povećati ulaganja u infrastrukturu za zaštitu okoliša, s posebnim naglaskom na prikupljanje i postupanje s otpadnim vodama, opskrbu pitkom vodom, borbu protiv zagađenja zraka i gospodarenje otpadom.

      Poglavlje 29.: Carinska unija

               —

               Povećati administrativne kapacitete za provedbu carinskog zakonodavstva i borbu protiv prekograničnog kriminala.

               —

               Dalje usklađivati zakonodavstvo i postupke s pravnom stečevinom, posebno u području provoza i dodjele carinskih kvota.

               —

               Uskladiti zakon o tehnološkim/industrijskim razvojnim zonama s pravnom stečevinom.

      Poglavlje 31.: Vanjska, sigurnosna i obrambena politika

               —

               Provesti propise za provedbu zajedničkog stajališta u području međunarodnih mjera ograničavanja.

      Poglavlje 32.: Financijska kontrola

               —

               Preispitati strateški dokument o unutarnjoj financijskoj kontroli u javnom sektoru (PIFC) i trenutačne zakone o PIFC-u i unutarnjoj reviziji, kako bi i politika PIFC-a i sadašnje zakonodavstvo postali sveobuhvatni i dosljedni, i ažurirati akcijski plan za provedbu srednjoročnih prioriteta vezanih uz PIFC.

               —

               Dovršiti osnivanje jedinica za unutarnju reviziju u središnjim državnim institucijama, stvoriti slične jedinica na općinskoj razini ako je potrebno i osigurati odgovarajuće osoblje, osposobljavanje i opremu.

               —

               Razviti učinkovite sustave upravljanja, praćenja, kontrole i revizije potrebne za decentraliziranu provedbu programa u okviru pretpristupnih instrumenata EU-a.

         3.2.   SREDNJOROČNI PRIORITETI

      Politički kriteriji

         Demokracija i vladavina prava

      Vlada

               —

               Dovršiti proces decentralizacije.

      Javna uprava

               —

               Dodatno razviti administrativne kapacitete za provedbu Sporazuma o stabilizaciji i pridruživanju.

      Politika borbe protiv korupcije

               —

               Dovršiti provedbu strategije za borbu protiv korupcije.

               —

               Provoditi propise koji se odnose na sprečavanje sukoba interesa u skladu s međunarodnim standardima.

         Ljudska prava i zaštita manjina

               —

               Dalje promicati poštovanje ljudskih prava od strane tijela za izvršavanje zakona i u istražnim centrima i zatvorima.

               —

               Dalje provoditi strategiju o pravičnoj zastupljenosti manjinskih zajednica.

         Regionalna suradnja i međunarodne obveze

               —

               Promicati regionalni dijalog, stabilnost, dobrosusjedstvo i suradnju.

      Gospodarski kriteriji

               —

               Pojačati napore za očuvanje održivosti tržišta električne energije, zbog obveze zemlje na liberalizaciju, ukidanjem postojećih poremećaja radi cijena koje ne pokrivaju troškove i jačanjem regulatornih institucija i fizičke infrastrukture.

               —

               Podizati kvalitetu javne potrošnje jačanjem sposobnosti javnog sektora za srednjoročno planiranje i poboljšanje proračunskog izvršenja. Nastaviti poboljšavati kvalitetu obrazovanja, nastavnim financiranjem za infrastrukturu i osoblje potrebno za temeljitu provedbu nedavnih reformi u obrazovnom sektoru.

               —

               Nastaviti poboljšavati rezultate tržišta rada i smanjiti nezaposlenost, posebno poduzimanjem dodatnih mjera za rješavanje nezaposlenosti mladih i dugotrajne nezaposlenosti i moderniziranjem sustava socijalne sigurnosti i obrazovnog sustava.

               —

               Nastaviti s naporima za uključenje neformalnog sektora u formalno gospodarstvo.

               —

               Poboljšati infrastrukturu zemlje, posebno za energiju i transport, s ciljem jačanja konkurentnosti gospodarstva u cjelini.

      Sposobnost preuzimanja obveza iz članstva

      Poglavlje 1.: Sloboda kretanja roba

               —

               Razviti strukturu nadzora nad tržištem u skladu s pravnom stečevinom.

      Poglavlje 3.: Pravo poslovnog nastana i sloboda pružanja usluga

               —

               Uskladiti propise s pravnom stečevinom EU-a o uzajamnom priznavanju stručnih kvalifikacija, uključujući odredbe o osposobljavanju, i razviti potrebne administrativne strukture.

               —

               Uskladiti propise s pravnom stečevinom o poštanskim uslugama, uključujući osnivanjem neovisnog nacionalnog regulatornog tijela.

      Poglavlje 5.: Javna nabava

               —

               Postići potpuno operativne strukture javne nabave koje osiguravaju da se postupci javne nabave provode u potpunosti u skladu sa standardima EZ-a. Razviti e-nabavu.

      Poglavlje 7.: Pravo intelektualnog vlasništva

               —

               Izgraditi kapacitete potrebne za provedbu pravne stečevine u svim područjima obuhvaćenim ovim poglavljem i uspostaviti zadovoljavajuće rezultate u istragama, kaznenom progonu i sudskom rješavanju piratstva i krivotvorenja.

      Poglavlje 8.: Politika tržišnog natjecanja

               —

               Dalje usklađivati zakonodavstvo s pravnom stečevinom EU-a o monopolizaciji i državnim potporama.

               —

               Dalje poboljšati rezultate provedbe u području tržišnog natjecanja i kontrole državnih potpora.

               —

               Povećati svijest unutar državnih institucija, u poduzećima i javnosti.

      Poglavlje 9.: Financijske usluge

               —

               Ostvariti vjerodostojne rezultate provedbe o suzbijanju vožnje bez osiguranja.

               —

               Dalje usklađivati propise sa zakonodavstvom EU-a o financijskim uslugama.

      Poglavlje 11.: Poljoprivreda i ruralni razvitak

               —

               Poboljšati kapacitete poljoprivredne administracije i završiti pripreme za provedbu i praktičnu primjenu mehanizama upravljanja zajedničke poljoprivredne politike, posebno Integriranog administrativnog i kontrolnog sustava (IACS), i osigurati funkcioniranje sustava za identifikaciju zemljišnih čestica (LPIS).

      Poglavlje 12.: Sigurnost hrane, veterinarska i fitosanitarna politika

               —

               Dalje usklađivati zakonodavstvo s pravnom stečevinom u vezi s transmisivnom spongiformnom encefalopatijom (TSE) i nusproizvodima životinjskog podrijetla, provoditi i kontrolirati njegovu provedbu i uspostaviti nužan sustav za prikupljanje i obradu.

               —

               Osnovati tijelo za zdravlje biljaka pravilno popunjeno osobljem. Dalje usklađivati fitosanitarno zakonodavstvo s pravnom stečevinom.

               —

               Usvojiti plan za unapređenje poljoprivredno-prehrambenih objekata i započeti njegovu provedbu.

               —

               Jačati kapacitete laboratorija u području sigurnosti hrane, veterinarskom i fitosanitarnom području.

      Poglavlje 14.: Prometna politika

               —

               Nastaviti raditi na potpunom usklađivanju s pravnom stečevinom u području cestovnog prometa (uključujući primjenu digitalnog tahografa), nastaviti usklađivanje s pravnom stečevinom o željeznici (prvi i drugi željeznički paket i interoperabilnost), postići punu usklađenost sa zakonodavstvom o zrakoplovstvu i osigurati snažnu provedbu odgovarajućeg zakonodavstva.

               —

               Provesti obveze preuzete u okviru druge prijelazne faze Sporazuma o europskom zajedničkom zračnom prostoru.

      Poglavlje 15.: Energetika

               —

               Nastaviti s naporima u osiguravanju odgovarajuće opskrbe energije te razviti i provoditi energetsku politiku u skladu s obvezama iz Ugovora o energetskoj zajednici.

      Poglavlje 17.: Ekonomska i monetarna politika

               —

               Uskladiti pravni okvir kako bi se osigurala potpuna neovisnost središnje banke.

      Poglavlje 18.: Statistika

               —

               Dalje razvijati sva područja statistike, postići potpunu usklađenost u ključnim područjima u smislu učestalosti, djelokruga, razvrstavanja, pravovremenosti i kvalitete i uspostaviti jedinstveno upravljanje i sustav izrade.

               —

               Uspostaviti dobro koordinirani nacionalni statistički sustav.

      Poglavlje 19.: Zapošljavanje i socijalna politika

               —

               Razviti trajni mehanizam za socijalni dijalog.

               —

               Razviti dugoročne politike uključenosti i poboljšati pristup tržištu rada ranjivim skupinama.

               —

               Dalje poboljšati politike socijalne zaštite.

               —

               Razviti mehanizme za praćenje stanja osoba s invaliditetom.

      Poglavlje 20.: Poduzetništvo i industrijska politika

               —

               Dalje razvijati mehanizme potpore za mala i srednja poduzeća te poboljšati pristup malih i srednjih poduzeća financijskim uslugama. Utvrditi i provoditi industrijsku strategiju koja potiče rast i inovacije.

               —

               Dovršiti i provoditi strategiju razvoja o poticanje kontinuiranog poduzetničkog obrazovanja na temelju uspješnih pilot-projekata uz potporu donatora.

      Poglavlje 22.: Regionalna politika i koordinacija strukturnih instrumenata

               —

               Jačati administrativne kapacitete na središnjoj razini te ih razviti na regionalnoj i lokalnoj razini. Osigurati jasnu podjelu odgovornosti i jačati kapacitete koordinacije među imenovanim provedbenim tijelima/strukturama uključujući lokalne vlasti.

      Poglavlje 24.: Pravda, sloboda i sigurnost

               —

               Osigurati usklađenost s relevantnom pravnom stečevinom u području azila i imigracije.

      Poglavlje 25.: Znanost i istraživanje

               —

               Primijeniti integrirane politike istraživanja.

      Poglavlje 26.: Obrazovanje i kultura

               —

               Nastaviti s naporima za poboljšanje kvalitete obrazovanja, uključujući osnovne škole, i stvarati moderni sustav strukovnog obrazovanja i osposobljavanja te sektor visokog obrazovanja povezan s tržištem rada i gospodarskim potrebama i promicanje regionalne suradnje u području visokog obrazovanja.

      Poglavlje 27.: Okoliš

               —

               Nastaviti uključivati zahtjeve u pogledu zaštite okoliša u druge sektorske politike, posebno razvijanjem procjena utjecaja na okoliš.

               —

               Dalje povećati ulaganja u infrastrukturu za zaštitu okoliša, s posebnim naglaskom na prikupljanje i obradu otpadnih voda, opskrbu pitkom vodom, borbu protiv zagađenja zraka i gospodarenje otpadom.

      Poglavlje 28.: Zaštita potrošača i zdravlja

               —

               Dovršiti usklađivanje s pravnom stečevinom EU-a u području zaštite potrošača i jačati administrativne kapacitete potrebne za učinkoviti nadzor nad tržištem.

               —

               Nastaviti usklađivanje s pravnom stečevinom EU-a u području politike javnog zdravlja, točnije u području duhana, krvi, tkiva i stanica i zaraznih bolesti. Jačati institucionalne, administrativne i financijske kapacitete u području javnog zdravlja.

               —

               U području mentalnog zdravlja, razviti usluge u zajednici kao alternativu institucionalizaciji i osigurati dodjelu dovoljnih financijskih sredstava za skrb o mentalnom zdravlju.

      Poglavlje 31.: Vanjska, sigurnosna i obrambena politika

               —

               Uskladiti ugovor sklopljen s SAD-om o uvjetima predaje osoba Međunarodnom kaznenom sudu s općim načelima EU-a koje je Europsko vijeće usvojilo u rujnu 2002.

      Poglavlje 32.: Financijska kontrola

               —

               Dalje razvijati i provoditi model unutarnje financijske kontroli u javnom sektoru (PIFC) EU-a (decentralizirano upravljačka odgovornost i funkcionalno neovisna unutarnja revizija) pomoću koherentnih zakona i odgovarajućih institucionalnih kapaciteta pod vodstvom Ministarstva financijskih poslova.

               —

               Dalje jačati operativne kapacitete te funkcionalnu i financijsku neovisnost Državnog ureda za reviziju.

               —

               Provoditi postupke i administrativne kapacitete kako bi se osigurala učinkovita zaštita financijskih interesa EZ-a.

         4.   PROGRAMIRANJE

   Pomoć Zajednice na temelju procesa stabilizacije i pridruživanja za zemlje zapadnog Balkana osigurat će se na temelju postojećih financijskih instrumenata, posebno Uredbe (EZ) br. 1085/2006 (IPA), a za programe donesene prije 2007., Uredbe (EZ) 2666/2000 (Uredba CARDS) (1). Financijski sporazumi služe kao pravni temelj za provedbu konkretnih programa. U skladu s tim, ova Odluka neće imati financijskih implikacija. Bivša jugoslavenska republika Makedonija može imati pristup financiranju iz višedržavnih i horizontalnih programa.
   5.   UVJETOVANOST

   Pomoć zemljama zapadnog Balkana uvjetovana je napretkom u ispunjavanju kriterija iz Kopenhagena i ostvarivanju posebnih uvjeta iz Sporazuma o stabilizaciji i pridruživanju i posebnih prioriteta ovog Pristupnog partnerstva. Nepoštivanje ovih uvjeta moglo bi prouzročiti da Vijeće poduzme odgovarajuće mjere na temelju članka 21. Uredbe (EZ) br. 1085/2006 ili, u slučaju programa donesenih prije 2007., na temelju članka 5. Uredbe (EZ) 2666/2000. Pomoć također podliježe uvjetima koje je utvrdilo Vijeće u svojim zaključcima od 29. travnja 1997., posebno s obzirom na radnje koje primatelj poduzima pri obavljanju demokratskih, gospodarskih i institucionalnih reformi. Posebni uvjeti također su uključeni u pojedinačne godišnje programe. Financijske odluke će pratiti financijski sporazum potpisan s bivšom jugoslavenskom republikom Makedonijom.
   6.   PRAĆENJE

   Provedba Europskog partnerstva ispitivat će se mehanizmima utvrđenim na temelju procesa stabilizacije i pridruživanja, posebno godišnjim izvješćima koje podnosi Komisija.

      (1)  SL L 306, 7.12.2000., str 1. Uredba kako je zadnje izmijenjena Uredbom (EZ) br. 2112/2005 (SL L 344, 27.12.2005., str 23.).


title: Odluka Vijeća 2013/43/ZVSP od 22. siječnja 2013. o nastavku aktivnosti Unije u potporu pregovorima o ugovoru o trgovini naoružanjem, u okviru Europske sigurnosne strategije

text:
               18/Sv. 15

               HR

               Službeni list Europske unije

               112

         32013D0043

               L 020/53

               SLUŽBENI LIST EUROPSKE UNIJE

         ODLUKA VIJEĆA 2013/43/ZVSP
   od 22. siječnja 2013.
   o nastavku aktivnosti Unije u potporu pregovorima o ugovoru o trgovini naoružanjem, u okviru Europske sigurnosne strategije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 26. stavak 2 i članak 31. stavak 1,
   budući da:

               (1)

               Europsko vijeće je 12. prosinca 2003. usvojilo Europsku sigurnosnu strategiju koja poziva na međunarodni poredak koji se temelji na učinkovitom multilateralizmu. Europska sigurnosna strategija priznaje Povelju Ujedinjenih naroda kao osnovni okvir za međunarodne odnose. Prioritet Europske unije je jačati Ujedinjene narode i pomoći im u ispunjavanju njihovih odgovornosti i u njihovom učinkovitom djelovanju.

               (2)

               Opća skupština UN-a usvojila je 6. prosinca 2006. Rezoluciju 61/89 naslovljenu „Prema ugovoru o trgovini naoružanjem: utvrđivanje zajedničkih međunarodnih standarda za uvoz, izvoz i prijenos konvencionalnog naoružanja” kojom je od država članica UN-a zatražila iskazivanje stava o potencijalnom ugovoru te osnovala Skupinu vladinih stručnjaka (GGE) kako bi to pitanje i dalje razmatrala, pokrećući tako proces UN-a u vezi s ugovorom o trgovini naoružanjem („proces UTN-a”).

               (3)

               Opća skupština UN-a usvojila je 2. prosinca 2009. Rezoluciju 64/48 naslovljenu „Ugovor o trgovini naoružanjem” kojom je odlučila 2012. sazvati Konferenciju UN-a o ugovoru o trgovini naoružanjem kako bi razradila pravno obvezujući instrument o najvišim mogućim zajedničkim standardima za prijenos konvencionalnog naoružanja.

               (4)

               Vijeće je u svojim zaključcima od 11. prosinca 2006., 10. prosinca 2007., 12. srpnja 2010. i 25. lipnja 2012. pozdravilo različite faze procesa UTN-a te izrazilo najjaču predanost uspjehu pregovora o novom pravno obvezujućem međunarodnom instrumentu koji bi trebao uspostaviti najviše moguće zajedničke međunarodne standarde za uređenje zakonite trgovine konvencionalnim oružjem, što bi trebalo biti važno za države članice UN-a te bi, stoga, moglo biti univerzalno.

               (5)

               Radi promicanja uključivosti i važnosti procesa UTN-a, Vijeće je 19. siječnja 2009. donijelo Odluku 2009/42/ZVSP o potpori aktivnostima EU-a s ciljem promicanja među trećim zemljama procesa koji vodi do ugovora o trgovini naoružanjem u okviru Europske sigurnosne strategije (1) te 14. lipnja 2010. Odluku 2010/336/ZVSP o aktivnostima EU-a u potporu ugovoru o trgovini naoružanjem u okviru Europske sigurnosne strategije (2), koje se odnose na organizaciju niza regionalnih seminara širom svijeta. Cilj je tih terenskih događanja bio poduprijeti pripremni proces do Konferencije UN-a o ugovoru o prometu naoružanjem iz 2012. proširujući rasprave i dajući konkretne prijedloge te poduprijeti države članice u razvijanju i unaprjeđenju stručnih znanja za provedbu učinkovitih kontrola prijenosa naoružanja nakon što ugovor stupi na snagu.

               (6)

               Konferencija UN-a o ugovoru o trgovini naoružanjem održavala se u sjedištu UN-a u New Yorku od 2. do 27. srpnja 2012. kako bi razradila pravno obvezujući instrument o najvišim mogućim zajedničkim standardima za prijenos konvencionalnog naoružanja. Konferencija nije mogla usuglasiti zaključni dokument u okviru predviđenog vremenskog okvira. Međutim, značajan je napredak postignut tijekom pregovora, što se odražava u nacrtu teksta ugovora koji je predsjednik Konferencije podnio 26. srpnja 2012.

               (7)

               Prvi odbor Opće skupštine UN-a usvojio je 7. studenoga 2012. nacrt rezolucije naslovljen „Ugovor o trgovini naoružanjem” kojim je završnu konferenciju UN-a o ugovoru o trgovini naoružanjem odlučio održati u New Yorku od 18. do 28. ožujka 2013., a koja će se voditi u skladu s poslovnikom donesenim za konferenciju iz srpnja 2012., kako bi se zaključila razrada ugovora o trgovini naoružanjem na temelju nacrta teksta ugovora koji je podnio predsjednik prethodne Konferencije UN-a 26. srpnja 2012.

               (8)

               S obzirom na rezultat Konferencije UN-a iz srpnja 2012., aktivnosti utvrđene Odlukom 2009/42/ZVSP i Odlukom 2010/336/ZVSP, kao i potrebu doprinošenja uspješnom dovršetku pregovora, Unija bi trebala nastaviti podupirati proces UTN-a kako bi osigurala da vodi donošenju učinkovitog i provedivog pravno obvezujućeg ugovora bez ikakvih odgađanja. Nastavak potpore koju Unija pruža procesu UTN-a trebao bi doprinijeti uspješnom dovršetku pregovora na Konferenciji UN-a koja će se održati od 18. do 28. ožujka 2013. te bi trebao promicati provedbene napore u trećim zemljama koje će morati poštovati budući ugovor o trgovanju naoružanjem,

         DONIJELO JE OVU ODLUKU:
   Članak 1.
   1.   Radi potpore ugovoru o trgovini naoružanjem („UTN”), Unija poduzima aktivnosti sa sljedećim ciljevima:

               —

               podupirati uspješni dovršetak pregovora UN-a o UTN-u,

               —

               podupirati države članice UN-a u razvijanju i unaprjeđenju nacionalnog i regionalnog stručnog znanja za provedbu učinkovitih kontrola prijenosa naoružanja kako bi se osiguralo da budući UTN po stupanju na snagu bude što je više moguće učinkovit.

         2.   Kako bi ostvarila ciljeve iz stavka 1, Unija poduzima sljedeće projektne aktivnosti:

               —

               organizaciju dvaju seminara za vladine stručnjake s ciljem olakšavanja dovršetka pregovora i buduće provedbe UTN-a.

         Detaljan opis projektne aktivnosti iz ovog stavka nalazi se u Prilogu.
   Članak 2.
   1.   Za provedbu ove Odluke odgovoran je Visoki predstavnik Unije za vanjske poslove i sigurnosnu politiku.
   2.   Za tehničku provedbu projektne aktivnosti iz članka 1. stavka 2 zadužen je Konzorcij EU-a za neširenje oružja („Konzorcij”).
   3.   Konzorcij svoju zadaću obavlja pod odgovornošću Visokog predstavnika. Visoki predstavnik u tu svrhu sklapa potrebne aranžmane s Konzorcijem.
   Članak 3.
   1.   Financijski referentni iznos za provedbu projektne aktivnosti iz članka 1. stavka 2 iznosi 160 800 EUR.
   2.   Rashodima koji se financiraju iznosom iz stavka 1. upravlja se u skladu s postupcima i pravilima koji se primjenjuju na proračun Unije.
   3.   Komisija nadzire pravilno upravljanje rashodima iz stavka 1. U tu svrhu, s Konzorcijem sklapa sporazum o financiranju. Sporazum određuje da Konzorcij osigurava vidljivost doprinosa Unije, primjereno njegovoj veličini.
   4.   Komisija nastoji sklopiti sporazum o financiranju iz stavka 3. u najkraćem mogućem roku nakon stupanja ove Odluke na snagu. Ona obavješćuje Vijeće o svakom problemu u tom procesu i o datumu sklapanja sporazuma o financiranju.
   Članak 4.
   1.   Visoki predstavnik izvješćuje Vijeće o provedbi ove Odluke na temelju redovitih izvješća nakon organizacije svakog seminara. Izvješća priprema Konzorcij i ona čine temelj za ocjenu koju provodi Vijeće.
   2.   Komisija dostavlja informacije o financijskim aspektima provedbe projektne aktivnosti iz članka 1. stavka 2.
   Članak 5.
   Ova Odluka stupa na snagu na dan donošenja.
   Ona prestaje važiti 24 mjeseca nakon dana sklapanja sporazuma o financiranju iz članka 3. stavka 3. ili šest mjeseci nakon dana donošenja ako u tom razdoblju nije sklopljen nikakav sporazum o financiranju.

      Sastavljeno u Bruxellesu 22. siječnja 2013.

            Za Vijeće

            Predsjednik

         M. NOONAN

      (1)  SL L 17, 22.1.2009., str. 39.

      (2)  SL L 152, 18.6.2010., str. 14.
   PRILOG

      PROJEKTNA AKTIVNOST IZ ČLANKA 1. STAVKA 2.

   1.   Cilj

   Opći je cilj ove Odluke poduprijeti uspješni dovršetak pregovora UN-a o ugovoru o prijenosu naoružanja (UTN) te poduprijeti države članice UN-a u pripremanju postizanja potpune provedbe UTN-a kad on stupi na snagu.
   2.   Opis projektne aktivnosti

   2.1.   Ciljevi

   Projektna aktivnost nadopunjavat će napore Unije usmjerene podupiranju dovršetka pregovora o UTN-u kojim će se „utvrditi najviši mogući zajednički standardi za uređenje zakonite trgovine konvencionalnim naoružanjem” te koji će, kao rezultat, „trgovinu naoružanjem učiniti odgovornijom i transparentnijom, doprinoseći tako učvršćivanju mira i sigurnosti, regionalne stabilnosti te održivog društvenog i gospodarskog razvoja”. Projektna će aktivnost posebno:

               —

               doprinijeti oblikovanju snažnog i jasnog UTN-a temeljenog na tekstu nacrta Ugovora od 26. srpnja 2012.,

               —

               nastaviti napore Unije u poticanju trećih zemalja da podupru razradu i provedbu zakonski obvezujućeg UTN-a koji uspostavlja zajedničke međunarodne standarde za svjetsku trgovinu konvencionalnim oružjem,

               —

               promicati napore Unije u ojačavanju kontrole prijenosa naoružanja u trećim zemljama, i

               —

               podupirati napore trećih zemalja na nacionalnoj razini u pripremi za ostvarenje pune provedbe UTN-a nakon što stupi na snagu.

         2.2.   Rezultati

   Provedba projektne aktivnosti rezultirat će:

               —

               forumom za skupinu ključnih vladinih dionika kako bi se državama članicama UN-a pomoglo da se pripreme za Konferenciju UN-a o UTN-u koja će se održati u ožujku 2013. te kako bi se državama pomoglo da se pripreme za brzo stupanje na snagu i punu provedbu UTN-a. Taj će forum također ispitati načine kako se trenutačne aktivnosti u području međunarodne pomoći jačanju kontrole izvoza oružja mogu koordinirati i povećati,

               —

               javno dostupnim izvješćem na 20 stranica. To će izvješće ukratko prikazati moguće nadogradnje postojećih aktivnosti osvješćivanja i pomoći Unije i međunarodne zajednice kojima se podupiru napori trećih zemalja u uspostavljanju kontrolnih sustava prijenosa koji ispunjavaju obveze u skladu s UTN-om.

         2.3.   Opis aktivnosti

   Da bi ostvarili ciljevi navedeni u točki 2.1., ovaj će projekt obuhvatiti tri aktivnosti: dva seminara i izvješće.
   2.3.1.   Seminari za vladine predstavnike

   U okviru projekta organizirat će se dva dvodnevna seminara za 30 do 40 vladinih stručnjaka. Mjesto i datumi svakog od dvaju seminara bit će određeni u savjetovanju s Visokim predstavnikom i relevantnom radnom skupinom Vijeća.
   (a)   Struktura seminara
   Dva će seminara omogućiti raspravu o nizu pitanja, uključujući:

               —

               načine postizanja uspješnog dovršetka pregovara o UTN-u na Konferenciji UN-a u ožujku 2013., a na temelju teksta nacrta ugovora od 26. srpnja 2012.,

               —

               sredstva osiguranja čim ranijeg stupanja UTN-a na snagu,

               —

               najbolje prakse nacionalne, regionalne i međunarodne pomoći u ostvarivanju stupanja na snagu i pune provedbe UTN-a,

               —

               pravne, tehničke, materijalne i financijske elemente potrebne za osiguranje razvoja nacionalnih sustava potrebnih za ispunjavanje obveza u sklopu UTN-a.

         Prije svakog seminara bit će pripremljen kratak dokument kojim potiče na razmišljanje o ključnim pitanjima za raspravu. Sažetak seminara bit će pripremljen ubrzo nakon završetka seminara i dostavljen Visokom predstavniku i relevantnoj radnoj skupini Vijeća.
   Detaljan i konačan dnevni red seminara bit će određen u savjetovanju s Visokim predstavnikom i relevantnom radnom skupinom Vijeća.
   (b)   Sudionici seminara
   Sudionici seminara uključivat će do 40 vladinih predstavnika odabranih država članica UN-a koje sudjeluju u pregovorima o UTN-u. Detaljan i konačan popis sudionika svakog od dvaju seminara bit će određeni u savjetovanju s Visokim predstavnikom i relevantnom radnom skupinom Vijeća.
   2.3.2.   Izvješće o pomoći Unije i međunarodnoj pomoći trećim zemljama u provedbi UTN-a

   Nakon završetka dvaju seminara bit će objavljen izvještaj na 20 stranica u kojem će ukratko biti prikazano kako se postojeće aktivnosti osvješćivanja i pomoći Unije i međunarodne zajednice usmjerene ka jačanju kontrolnih sustava prijenosa mogu razviti i proširiti kako bi državama članicama UN-a pomogle u ispunjavanju obveza u skladu s UTN-om. Osnovni cilj izvješća bit će preporučivanje mjera za potporu brzog stupanja na snagu UTN-a.
   Namjena izvješća bit će pomoći u promišljanjima o budućem osvješćivanju i pomoći u potpori provedbe UTN-a. Zamišljeno je da to izvješće bude javni rezultat ove Odluke i osigura kontinuiranu vidljivost doprinosa Unije osiguravanju snažnog i jakog UTN-a.
   3.   Trajanje

   Provedbeno razdoblje projektne aktivnosti jest 12 mjeseci nakon datuma sklapanja sporazuma o financiranju iz članka 3. stavka 3.
   4.   Korisnici

   Korisnici ove projektne aktivnosti bit će države članice UN-a, s posebnim naglaskom na državna tijela odgovorna za određivanje nacionalnih politika u vezi s UTN-om i njegovu buduću provedbu. Konkretne države korisnice bit će odabrane u savjetovanju s Visokim predstavnikom i relevantnom radnom skupinom Vijeća.
   5.   Subjekt nadležan za provedbu

   Tehnička provedba ove Odluke bit će povjerena Konzorciju. Konzorcij će svoju zadaću obavljati pod odgovornošću Visokog predstavnika. Konzorcij će osigurati vidljivost doprinosa Unije, u skladu s njegovom veličinom.


title: 2012/643/EU: Odluka Vijeća od 24. rujna 2012. o potpisivanju, u ime Europske unije, Sporazuma između Europske unije i Kanade o carinskoj suradnji u pitanjima koja se odnose na sigurnost opskrbnog lanca

text:
               11/Sv. 118

               HR

               Službeni list Europske unije

               256

         32012D0643

               L 287/1

               SLUŽBENI LIST EUROPSKE UNIJE

         ODLUKA VIJEĆA
   od 24. rujna 2012.
   o potpisivanju, u ime Europske unije, Sporazuma između Europske unije i Kanade o carinskoj suradnji u pitanjima koja se odnose na sigurnost opskrbnog lanca
   (2012/643/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno prvi podstavak njegovog članka 207. stavka 4. u vezi s člankom 218. stavkom 5.,
   uzimajući u obzir prijedlog Europske komisije,
   budući da

               (1)

               Unija i Kanada trebaju proširiti carinsku suradnju kako bi se njome obuhvatila sigurnost opskrbnog lanca i upravljanje s time povezanim rizicima, a radi povećanja sigurnosti cijelog opskrbnog lanca i istodobnog olakšanja zakonite trgovine.

               (2)

               Vijeće je u tu svrhu 26. studenoga 2009. ovlastilo Komisiju da započne pregovore s Kanadom. Komisija je u ime Unije pregovorima postigla Sporazum između Europske unije i Kanade o carinskoj suradnji u pitanjima koja se odnose na sigurnost opskrbnog lanca (dalje u tekstu „Sporazum”).

               (3)

               Kad Unija bude pozvana da donese akte s pravnim učinkom, o stajalištu koje će Unija tada usvojiti u okviru Zajedničkog odbora za carinsku suradnju EU-Kanada (JCCC), odlučuje se u skladu s postupkom utvrđenim člankom 218. stavkom 9. Ugovora o funkcioniranju Europske unije. Ostala stajališta koja Unija usvaja u okviru JCCC-a bi, prema potrebi, trebalo odrediti Vijeće u skladu s člankom 16. Ugovora o Europskoj uniji.

               (4)

               Sporazum bi trebalo potpisati u ime Unije, podložno njegovom sklapanju,

         DONIJELO JE OVU ODLUKU:
   Članak 1.
   Ovime se u ime Unije odobrava potpisivanje Sporazuma između Europske unije i Kanade o carinskoj suradnji u pitanjima koja se odnose na sigurnost opskrbnog lanca, podložno sklapanju navedenog Sporazuma (1).
   Članak 2.
   Ovime se ovlašćuje Predsjednik Vijeća da odredi osobu(-e) koja(-e) će biti ovlaštena(-e) potpisati Sporazum u ime Unije.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 24. rujna 2012.

            Za Vijeće

            Predsjednik

         S. ALETRARIS

      (1)  Tekst Sporazuma bit će objavljen zajedno s odlukom o njegovu sklapanju.


title: Odluka (EU) 2015/1613 Europske središnje banke od 10. rujna 2015. o izmjeni Odluke (EU) 2015/5 o provedbi programa kupnje vrijednosnih papira osiguranih imovinom (ESB/2015/31)

text:
               25.9.2015

               HR

               Službeni list Europske unije

               L 249/28

         ODLUKA (EU) 2015/1613 EUROPSKE SREDIŠNJE BANKE
   od 10. rujna 2015.
   o izmjeni Odluke (EU) 2015/5 o provedbi programa kupnje vrijednosnih papira osiguranih imovinom (ESB/2015/31)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
   uzimajući u obzir Statut Europskog sustava središnjih banaka i Europske središnje banke, a posebno drugi podstavak njegova članka 12. stavka 1. u vezi s prvom alinejom članka 3. stavka 1. i članak 18. stavak 1.,
   budući da:

               (1)

               Upravno Vijeće je 4. rujna 2014. odlučilo da treba pokrenuti novi program kupnje vrijednosnih papira osiguranih imovinom (ABSPP). Upravno vijeće je 2. listopada 2014. najavilo pojedinosti programa kupnje vrijednosnih papira osiguranih imovinom (ABSPP) i odlučilo da će se kriteriji prihvatljivosti za zajamčene mezaninske tranše vrijednosnih papira osiguranih imovinom priopćiti naknadno.

               (2)

               Upravno vijeće je 18. ožujka 2015. odlučilo da će mezaninske tranše vrijednosnih papira osiguranih imovinom biti uzete u obzir za kupnju na temelju programa kupnje vrijednosnih papira osiguranih imovinom (ABSPP) ako su takve mezaninske tranše osigurane odgovarajućim jamstvom koje je u skladu s kriterijima okvira Eurosustava za instrumente osiguranja. Odluka ESB/2014/45 (1) odnosi se na provedbu programa kupnje vrijednosnih papira osiguranih imovinom (APSPP) te je potrebno ažurirati ovu Odluku kako bi se odrazile ove promjene.

               (3)

               Odluku ESB/2014/45 potrebno je stoga na odgovarajući način izmijeniti,

         DONIJELO JE OVU ODLUKU:
   Članak 1.
   Izmjene
   Uredba ESB/2014/45 mijenja se kako slijedi:

               1.

               Članak 2. točka 2. zamjenjuje se sljedećim:

                           „2.

                           Osim onoga što je u nastavku određeno u točkama 1. i 9., vrijednosni papiri osigurani imovinom ispunjavaju kriterije prihvatljivosti primjenjive na vrijednosne papire osigurane imovinom koji su dostavljeni kao kolateral za operacije monetarne politike Eurosustava kao što je utvrđeno u Smjernici ESB/2014/60 (2).

                  (2)  Smjernica (EU) 2015/510 Europske središnje banke od 19. prosinca 2014. o provedbi okvira monetarne politike Eurosustava (ESB/2014/60) (SL L 91, 2.4.2015., str. 3.).”"

               2.

               U članku 2. dodaje se sljedeći stavak 9.:

                           „9.

                           Zahtjevi navedeni u članku 77. Smjernice ESB/2014/60 ne primjenjuju se na mezaninske tranše vrijednosnih papira osiguranih imovinom koje su prihvatljive za kupnju samo na temelju programa kupnje vrijednosnih papira osiguranih imovinom (ABSPP) ako su:

                                       (a)

                                       osigurane jamstvom:

                                                   i.

                                                   koje ispunjava uvjete u pogledu jamstva za utrživu imovinu kao što je određeno u člancima 114., 115., 117. i 118. dijela četvrtog, glave IV. Smjernice ESB/2014/60; i

                                                   ii.

                                                   koje je izdao jamac s kreditnom procjenom u skladu s člankom 83. točkom (c) Smjernice ESB/2014/60 od strane najmanje jednog prihvatljivog sustava VIKP-a, izraženu u obliku javnog kreditnog rejtinga, usporedivu s najmanje 3. stupnjem kreditne kvalitete na usklađenoj ljestvici kreditnih rejtinga Eurosustava; i

                                       (b)

                                       koje zadovoljava sve druge kriterije prihvatljivosti za kupnju u skladu s programom kupnje vrijednosnih papira osiguranih imovinom (ABSPP).

                                 Za potrebe ove Odluke, ‚mezaninska tranša’ znači tranša izdanja vrijednosnih papira osiguranih imovinom, koja se u skladu s pravom prvenstva plaćanja nakon ovrhe, a kada je primjenjivo, također u skladu s pravom prvenstva plaćanja nakon ubrzanja plaćanja, kako je navedeno u prospektu:

                                       (a)

                                       nalazi ispod tranše koja nije podređena ili podtranši istog izdanja vrijednosnih papira osiguranih imovinom, kao što je određeno u članku 77. Smjernice ESB/2014/60; i

                                       (b)

                                       nalazi se iznad najniže podređene tranše ili podtranši koje su prve tranše koje snose gubitke po sekuritiziranim izloženostima i koje stoga pružaju zaštitu tranšama drugog gubitka, a prema potrebi tranšama ili podtranšama višeg položaja.”

         Članak 2.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Frankfurtu na Majni 10. rujna 2015.

            Predsjednik ESB-a

         Mario DRAGHI

      (1)  Odluka (EU) 2015/5 Europske središnje banke od 19. studenoga 2014. o provedbi programa kupnje vrijednosnih papira osiguranih imovinom (ESB/2014/45) (SL L 1, 6.1.2015., str. 4.).


title: 2008/591/EZ: Odluka Komisije od 30. lipnja 2008. o Savjetodavnom forumu o ekološkom dizajnu  Tekst značajan za EGP

text:
               01/Sv. 005

               HR

               Službeni list Europske unije

               190

         32008D0591

               L 190/22

               SLUŽBENI LIST EUROPSKE UNIJE

               30.06.2008.

      ODLUKA KOMISIJE

   od 30. lipnja 2008.
   o Savjetodavnom forumu o ekološkom dizajnu
   (Tekst značajan za EGP)
   (2008/591/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu 2005/32/EZ Europskog parlamenta i Vijeća od 6. srpnja 2005. o uspostavi okvira za utvrđivanje zahtjeva za ekološki dizajn proizvoda koji koriste energiju i o izmjeni Direktive Vijeća 92/42/EEZ te Direktiva 96/57/EZ i 2000/55/EZ Europskog parlamenta i Vijeća (1), a posebno njezin članak 18.,
   budući da:

               (1)

               U skladu s člankom 18. Direktive 2005/32/EZ Komisija bi trebala osigurati da u obavljanju svojih aktivnosti u odnosu na sve provedbene mjere poštuje uravnoteženo sudjelovanje država članica i zainteresiranih strana.

               (2)

               Direktivom 2005/32/EZ predviđa se potreba sastajanja tih strana u okviru Savjetodavnog foruma. Stoga je potrebno odrediti zadaće i strukturu tog Savjetodavnog foruma.

               (3)

               Savjetodavni forum treba pomagati Komisiji u sastavljanju plana rada, doprinijeti određivanju i revidiranju provedbenih mjera, ispitivanju učinkovitosti uspostavljenog mehanizma za nadzor tržišta, te procjeni dobrovoljnih sporazuma i drugih mjera samoregulacije.

               (4)

               Savjetodavni forum trebao bi biti sastavljen od predstavnika država članica i strana zainteresiranih za predmetni proizvod ili grupu proizvoda, kao na primjer industrije, uključujući malo i srednje poduzetništvo i obrte, sindikata, trgovaca, maloprodaje, uvoznika, skupina za zaštitu okoliša i udruga potrošača.

               (5)

               Trebalo bi odrediti pravila o pružanju informacija od strane članova Savjetodavnog foruma, ne dovodeći u pitanje sigurnosna pravila priložena Poslovniku Komisije Odlukom 2001/844/EZ, EZUČ, Euratom (2).

               (6)

               Osobni podaci o članovima Savjetodavnog foruma trebali bi se obrađivati u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti osoba u vezi s obradom osobnih podataka u institucijama i tijelima Zajednice i o slobodnom protoku takvih podataka (3),

         ODLUČILA JE:
   Članak 1.
   Zadaće
   Zadaće članova Savjetodavnog foruma o ekološkom dizajnu, dalje u tekstu „Forum” su davanje mišljenja o obrazloženjima i izmjenama plana rada iz članka 16. stavka 1. Direktive 2005/32/EZ te savjetovanje Komisije o pitanjima vezanim uz provedbu Direktive 2005/32/EZ kako je predviđeno člankom 16. stavkom 2., te člancima 18. i 23 navedene Direktive.
   Članak 2.
   Savjetovanje
   Komisija se može savjetovati s Forumom o bilo kojem pitanju vezanom uz provedbu Direktive 2005/32/EZ.
   Članak 3.
   Članstvo
   1.   Komisija imenuje članove Foruma iz redova strana zainteresiranih za predmetni proizvod ili grupu proizvoda, a koji su se javili na poziv za podnošenje prijava.
   2.   Forum čini 60 članova, u sljedećem sastavu:

               (a)

               jedan predstavnik iz svake države članice;

               (b)

               jedan predstavnik iz svake države članice Europskog gospodarskog područja;

               (c)

               do 30 predstavnika zainteresiranih strana kako je navedeno u članku 18. Direktive 2005/32/EZ.

         3.   Svaki član određuje osobu koja je njegov zastupnik na sastancima Foruma na temelju njegove/njezina stručnosti i iskustva u predmetnom području.
   4.   Članovi Foruma se imenuju na tri godine s mogućnošću obnove mandata, te obavljaju svoje dužnosti do njihove zamjene u skladu sa stavkom 3. ili do završetka mandata.
   5.   Član može biti zamijenjen za preostalo razdoblje do isteka mandata u slučaju:

               (a)

               podnošenja ostavke;

               (b)

               kada član nije više u mogućnosti učinkovito doprinositi raspravama Foruma;

               (c)

               kada član ne udovoljava članku 287. Ugovora.

         6.   Popis članova i naknadnih izmjena tog popisa objavljuje se na internetskim stranicama Glavne uprave za poduzetništvo i industriju te Glavne uprave za promet i energiju, kao i u Registru Komisije za stručne skupine.
   Članak 4.
   Djelovanje
   1.   Forumom predsjeda predstavnik Komisije.
   2.   Uz suglasnost predsjednika, mogu se uspostaviti podskupine kako bi se ispitala određena pitanja na temelju nadležnosti koje odredi Forum. Takve podskupine se raspuštaju čim ostvare zadane ciljeve.
   3.   Ako je to potrebno ili korisno, predsjednik može pozvati stručnjake ili promatrače koji su posebno stručni u nekom pitanju na dnevnom redu na sudjelovanje u raspravama Foruma ili podskupina.
   4.   Informacije prikupljene sudjelovanjem u raspravama Foruma ili podskupina ne smiju biti otkrivene ako Komisija smatra da se odnose na povjerljiva pitanja.
   5.   Forum i njegove podskupine se uobičajeno sastaju u prostorijama Komisije u skladu s postupcima i rasporedom koje utvrđuje Komisija. Komisija pruža usluge tajništva. Drugi zainteresirani dužnosnici Komisije mogu prisustvovati sastancima Foruma i njegovih podskupina.
   6.   Poslovnik Foruma utvrđen je u Prilogu.
   7.   Komisija može objaviti ili staviti na internet sažetke, zaključke ili djelomične zaključke ili radne dokumente Foruma na izvornom jeziku predmetnog dokumenta.
   Članak 5.
   Nadoknada troškova
   Komisija nadoknađuje putne troškove i, kada je to prikladno, dnevnice za jednog predstavnika po državi članici i stručnjake pozvane u skladu s člankom 4. stavkom 3. u vezi s aktivnostima Foruma u skladu s pravilima Komisije o naknadi vanjskih stručnjaka.
   Članovi Foruma, stručnjaci i promatrači ne dobivaju naknadu za pružene usluge.
   Troškovi sastanaka se nadoknađuju u granicama godišnjeg proračuna kojeg Forumu dodjeljuje nadležni odjel Komisije.

      Sastavljeno u Bruxellesu 30. lipnja 2008.

            Za Komisiju

         Günter VERHEUGEN

            Potpredsjednik

      (1)  SL L 191, 22.7.2005., str. 29. Direktiva kako je izmijenjena Direktivom 2008/28/EZ (SL L 81, 20.3.2008., str. 48.).

      (2)  SL L 317, 3.12.2001., str. 1. Odluka kako je zadnje izmijenjena Odlukom 2006/548/EZ, Euratom (SL L 215, 5.8.2006., str. 38.).

      (3)  SL L 8, 12.1.2001., str. 1.
   PRILOG

      Poslovnik Savjetodavnog foruma o ekološkom dizajnu
      KOMISIJA EUROPSKIH ZAJEDNICA,
      uzimajući u obzir Direktivu 2005/32/EZ, a posebno njezin članak 18.,
      uzimajući u obzir standardni poslovnik kojeg objavljuje Komisija,
      DONIJELA JE SLJEDEĆI POSLOVNIK:
      Članak 1.
      Sazivanje sastanka
      1.   Sastanke Foruma saziva predsjednik.
      2.   Za raspravu o pitanjima koja su u istodobno u području nadležnosti Foruma i drugih skupina mogu biti sazvani zajednički sastanci Foruma s tim skupinama.
      Članak 2.
      Dnevni red
      1.   Predsjednik sastavlja dnevni red i dostavlja ga Forumu.
      2.   U dnevnom red se razlikuju:

                  (a)

                  savjetovanja zainteresiranih strana Foruma o:

                              —

                              razradi i izmjenama plana rada, u skladu s člankom 16. stavkom 1. Direktive 2005/32/EZ,

                              —

                              definiciji i reviziji provedbenih mjera, u skladu s člankom 16. stavkom 2. i člankom 18. Direktive 2005/32/EZ,

                              —

                              provjeri učinkovitosti uspostavljenih mehanizama za nadzor tržišta, u skladu s člankom 18. Direktive 2005/32/EZ,

                              —

                              procjeni dobrovoljnih sporazuma i drugih mjera samoregulacije, u skladu s člankom 18. Direktive 2005/32/EZ,

                              —

                              reviziji učinkovitosti Direktive i njezinih provedbenih mjera, praga za provedbene mjere, mehanizama za nadzor tržišta i relevantne stimulirane samoregulacije, u skladu s člankom 23. Direktive 2005/32/EZ;

                  (b)

                  druga pitanja podnesena Forumu za informaciju ili samo za razmjenu mišljenja, bilo na prijedlog predsjednika ili na pisani zahtjev člana Foruma uz suglasnost predsjednika.

            3.   Forum usvaja dnevni red na početku sastanka.
      Članak 3.
      Prosljeđivanje dokumenata članovima Foruma
      1.   Predsjednik u skladu s člankom 12. stavkom 2. dostavlja članovima Foruma pozive za sastanke, dnevni red i radne dokumente koji zahtijevaju savjetovanje sa zainteresiranim stranama, te druge radne dokumente, najkasnije mjesec dana prije dana održavanja sastanka.
      2.   Članovi Foruma mogu dostaviti dodatne radne dokumente i pisane izjave predsjedniku najkasnije tjedan dana prije dana održavanja sastanka. Ti dokumenti se po primitku stavljaju na raspolaganje članovima Foruma.
      3.   U hitnim slučajevima, predsjednik može na zahtjev članova Foruma ili na vlastitu inicijativu skratiti rok dostave iz stavaka 1. i 2. na pet kalendarskih dana prije dana održavanja sastanka.
      4.   Predsjednik može odlučiti da se dokumenti koje sastavljaju i podnose zainteresirane strane nečlanice stave na raspolaganje kao radni dokumenti Foruma.
      Članak 4.
      Mišljenja u Forumu
      1.   Predsjednik bilježi mišljenja iznesena od strane predstavnika država članica i drugih zainteresiranih strana u Forumu.
      2.   Mišljenja predstavnika država članica i zainteresiranih strana mogu također imati oblik pisanih izjava podnesenih u skladu s člankom 3.
      3.   Dodatne pisane izjave nakon rasprave u Forumu mogu biti podnesene najkasnije tri tjedna nakon sastanka.
      4.   Ako je to potrebno, može se primijeniti pisani postupak predviđen člankom 8.
      Članak 5.
      Zastupanje
      1.   Kako bi se osiguralo uravnoteženo sudjelovanje relevantnih dionika za svaku skupinu proizvoda o kojoj je bilo riječi, predsjednik može pozvati zainteresirane strane nečlanice kako bi se na pojedinim sastancima održala rasprava o određenim točkama dnevnog reda.
      2.   Svaki član Foruma određuje jednu osobu koja ga zastupa na sastancima Foruma i o tome obavješćuje predsjednika. Imenovane zastupnike uz suglasnost predsjednika mogu pratiti stručnjaci na trošak člana. Članovi unaprijed obavješćuju predsjednika, najkasnije dva tjedna prije dana održavanja sastanka, o stručnjacima koji prate njihove zastupnike. Ako predsjednik najkasnije tjedan dana prije dana sastanka ne prigovori oko sudjelovanja stručnjaka, smatra se da je suglasan.
      3.   Član može zastupati druge članove. Član zastupnik prije sastanka daje predsjedniku pisani dokaz o pristanku zastupanog člana.
      4.   Članovi osiguravaju odgovarajuću obaviještenost dionika koje zastupaju o raspravama u Forumu.
      5.   Članovi osiguravaju adekvatno savjetovanje s dionicima koje zastupaju, te usvajaju reprezentativna mišljenja.
      Članak 6.
      Podskupine
      Predsjednik može uspostaviti podskupine koje se bave posebnim pitanjima. Podskupinama predsjeda predstavnik Komisije. Podskupine odgovaraju Forumu. S tim ciljem mogu imenovati izvjestitelja.
      Članak 7.
      Prihvaćanje trećih strana
      Predsjedavajući može odlučiti pozvati treće strane na prisustvovanje sastancima i stručnjake na davanje mišljenja o posebnim pitanjima.
      Članak 8.
      Pisani postupak
      1.   Ako je to potrebno, mišljenja država članica i zainteresiranih strana u Forumu mogu se podnijeti putem pisanog postupka. S tim ciljem predsjednik šalje članovima Foruma radne dokumente o kojima se, u skladu s člankom 12. stavkom 2., traže mišljenja država članica i zainteresiranih strana u Forumu. Rok za podnošenje komentara ne može biti kraći od 14 kalendarskih dana niti duži od jednog mjeseca.
      2.   U slučajevima hitnosti primjenjuje se vremenski rok iz članka 3. stavka 3.
      Članak 9.
      Tajništvo
      Komisija pruža Forumu potporu tajništva.
      Članak 10.
      Zapisnici sa sastanaka
      1.   Za sastavljanje zapisnika svakog sastanka odgovoran je predsjednik, a zapisnik sadrži posebno mišljenja izrečena na sastanku o radnim dokumentima koje su pripremile službe Komisije iz članka 2. stavka 2. točke (a) te, ako je potrebno, mišljenja o pitanjima iz članka 2. stavka 2. točke (b). Referentni popis relevantnih pisanih izjava koje su podnesene u skladu s člankom 4. dodaje se u zasebnom prilogu. Zapisnik se u roku od mjesec dana dostavlja članovima Foruma i nečlanovima koji su sudjelovali na sastanku.
      2.   Članovi Foruma u roku od dva tjedna dostavljaju predsjedniku opažanja o zapisniku. Forum se obavješćuje o tim opažanjima. Ako postoje neslaganja, Forum raspravlja o prijedlozima izmjena. Ako se neslaganje ne riješi, te izmjene se prilažu zapisniku.
      Članak 11.
      Evidencija prisutnosti
      Predsjednik na svakom sastanku sastavlja evidenciju prisutnosti u kojoj se bilježi ime svakog sudionika, organizacija kojoj pripada te, kada je to prikladno, zainteresirana strana koju on ili ona zastupa.
      Članak 12.
      Korespondencija
      1.   Dopisi u vezi s Forumom se upućuju Komisiji elektroničkim putem, na pažnju predsjednika.
      2.   Dopisi za članove Foruma se upućuju članovima elektroničkim putem. Članovi određuju kontakt osobe kojima se upućuju dopisi te o tome obavješćuju predsjednika pisanim putem.
      Članak 13.
      Zaštita osobnih podataka
      Obrada osobnih podataka u svrhu ovog poslovnika je u skladu s Uredbom (EZ) br. 45/2001.


title: Odluka Vijeća (ZVSP) 2016/1173 od 18. srpnja 2016. o izmjeni Odluke 2010/788/ZVSP o mjerama ograničavanja protiv Demokratske Republike Konga

text:
               19.7.2016

               HR

               Službeni list Europske unije

               L 193/108

         ODLUKA VIJEĆA (ZVSP) 2016/1173
   od 18. srpnja 2016.
   o izmjeni Odluke 2010/788/ZVSP o mjerama ograničavanja protiv Demokratske Republike Konga
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 20. prosinca 2010. donijelo Odluku 2010/788/ZVSP (1).

               (2)

               Vijeće sigurnosti Ujedinjenih naroda donijelo je 23. lipnja 2016. Rezoluciju 2293 (2016) o Demokratskoj Republici Kongu (DR Kongo). Tom Rezolucijom predviđene su određene izmjene izuzeća od embarga na oružje kao i kriterija za uvrštenje na popis u vezi s ograničenjima putovanja i zamrzavanjem sredstava, koji su uvedeni Rezolucijom Vijeća sigurnosti Ujedinjenih naroda 1807 (2008).

               (3)

               Za provedbu tih izmjena potrebno je daljnje djelovanje Unije,

         DONIJELO JE OVU ODLUKU:
   Članak 1.
   Odluka 2010/788/ZVSP mijenja se kako slijedi:

               1.

               Članak 2. stavak 1. mijenja se kako slijedi:

                           (a)

                           točka (c) zamjenjuje se sljedećim:

                                       „(c)

                                       isporuku, prodaju ili prijenos neubojite vojne opreme namijenjene isključivo za humanitarnu ili zaštitnu uporabu ili pružanje tehničke pomoći i osposobljavanja povezanih s takvom neubojitom opremom, o čemu je unaprijed obaviješten Odbor za sankcije uspostavljen na temelju RVSUN-a 1533 (2004) (Odbor za sankcije);”;

                           (b)

                           dodaje se sljedeća točka:

                                       „(e)

                                       drugu prodaju i/ili isporuku oružja i povezanog materijala ili pružanje pomoći ili osiguravanje osoblja, koje je unaprijed odobrio Odbor za sankcije.”;

               2.

               Članak 3. mijenja se kako slijedi:

                           (a)

                           točka (e) zamjenjuje se sljedećim:

                                       „(e)

                                       sudjelovanje u planiranju, usmjeravanju ili počinjenu djela u DR Kongu koja predstavljaju kršenja ili povrede ljudskih prava ili kršenja međunarodnog humanitarnog prava, kada je to primjenjivo, uključujući djela usmjerena protiv civila, među ostalim ubojstvo i sakaćenje, silovanje i drugo spolno nasilje, otmica, prisilno raseljavanje te napadi na škole i bolnice;”;

                           (b)

                           točka (g) zamjenjuje se sljedećim:

                                       „(g)

                                       podupiranje pojedinaca ili subjekata, uključujući oružane skupine ili kriminalne mreže, koji sudjeluju u destabilizirajućim aktivnostima u DR Kongu nezakonitim iskorištavanjem prirodnih resursa, uključujući zlato ili divlje vrste te proizvode od divljih vrsta, ili nezakonitom trgovinom njima;”.

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 18. srpnja 2016.

            Za Vijeće

            Predsjednica

         F. MOGHERINI

      (1)  Odluka Vijeća 2010/788/ZVSP od 20. prosinca 2010. o mjerama ograničavanja protiv Demokratske Republike Konga i stavljanju izvan snage Zajedničkog stajališta 2008/369/ZVSP (SL L 336, 21.12.2010., str. 30).


title: Odluka (EU) 2017/1701 Europskog parlamenta od 27. travnja 2017. o zaključenju poslovnih knjiga Europske zaklade za osposobljavanje za financijsku godinu 2015.

text:
               29.9.2017

               HR

               Službeni list Europske unije

               L 252/288

         ODLUKA (EU) 2017/1701 EUROPSKOG PARLAMENTA
   od 27. travnja 2017.
   o zaključenju poslovnih knjiga Europske zaklade za osposobljavanje za financijsku godinu 2015.
   EUROPSKI PARLAMENT,

               —

               uzimajući u obzir završne godišnje financijske izvještaje Europske zaklade za osposobljavanje za financijsku godinu 2015.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europske zaklade za osposobljavanje za financijsku godinu 2015., s odgovorima Zaklade (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2015., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 21. veljače 2017. o razrješnici koju Zaklada treba dobiti za izvršenje proračuna za financijsku godinu 2015. (05873/2017 – C8-0057/2017),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EZ) br. 1339/2008 Europskog parlamenta i Vijeća od 16. prosinca 2008. o osnivanju Europske zaklade za osposobljavanje (4), a posebno njezin članak 17.,

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (5), a posebno njezin članak 108.,

               —

               uzimajući u obzir članak 94. Poslovnika i Prilog IV. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za zapošljavanje i socijalna pitanja (A8-0118/2017),

               1.

               odobrava zaključenje poslovnih knjiga Europske zaklade za osposobljavanje za financijsku godinu 2015.;

               2.

               nalaže svojem predsjedniku da ovu Odluku proslijedi direktorici Europske zaklade za osposobljavanje, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Antonio TAJANI

            Glavni tajnik

         Klaus WELLE

      (1)  SL C 449, 1.12.2016., str. 168.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 354, 31.12.2008., str. 82.

      (5)  SL L 328, 7.12.2013., str. 42.